  Майя Бывальцева 6-8 шуркынмонэ Ижысь М. Т. Калашников нимо техникая кун университетын Россиысь вылӥ дышетсконниосысь ожутиськон ӧнеръёсъя студентъёслэн но курсантъёслэн «Калашниковлэн нимыныз» («С именем Калашникова») форумзы ортчоз. Ужрад тодмо конструкторлэн вордскемез дырысен 100 ар тырмонлы сӥземын. Со сярысь Удмуртиысь дышетонъя но тодосъя министерстволэн пресс-службаез ивортэ. Форуме Рязаньысь, Самараысь, Пермысь, Санкт-Петербургысь, Ковровысь, Челябинскысь, Тулаысь, Пензаысь, Новосибирскысь, Нижний Новгородысь, Москваысь студентъёслэн даслэсь трос командаоссы пыриськозы шуыса чаклало. Ижкарысь форумлэн ужпумез – оборонно-промышленной огъетысь но армиысь вуоно ӧнерчиосты огазеян, егитъёсты кунлэсь ожутиськонзэ юнматонъя лэчыт ужпумъёсты эскеронлы но сэрттон-пертчонлы дасян, удысысь азьветлӥсьёсын, ог-огенызы вераськыны, экспертъёслы тодосъя ӵектосъёссэс возьматыны, выль тодонлык басьтыны луонлык сётон Пыриськисьёсты тунсыко ужанрадлык возьма: «Калашников лыдӟонъёс» конференци, выль технологиосын тодматскон но кенешон площадкаос, М. Т. Калашников нимо музее вуылон но мукет. Ватсалом, ожутиськон ӧнеръёсъя студентъёслэн но курсантъёслэн форумзы Ижкарын кыкетӥзэ радъяське ни. 2018-тӥ арын ИжГТУ Егитъёсын ужанъя федерал агентстволэсь грант утӥз, солы луыса нырысетӥез «Калашниковлэн нимынызы» форум ортчиз.  Тодэ вайытом, 27-тӥ коньывуонэ Ижкарын пиналъёслэн кырӟанъя ансамбльёссылэн «Катюша» вожвылъяськонзы ортчоз, ужрад озьы ик Михаил Калашников вордскем дырысен 100 ар тырмонлы сӥземын. Тегъёс: Дышетон ИжГТУ Ижкар егитъёс студентъёс форум оборонаянопромышленностьяогъет  